Bc. **Zuzana Kovačič Hanzelová** (iniciálová skratka: **ZKH**; \* 2. júl 1988, Bratislava) je slovenská novinárka (reportérka), ktorá od októbra 2018 pôsobí v denníku *SME*, kde od apríla 2019 vedie politicko-spoločenskú diskusnú reláciu *Rozhovory ZKH*.

Životopis
---------

V rokoch 2007 – 2010 absolvovala bakalárske štúdium v odbore žurnalistika na Filozofickej fakulte Univerzity Konštantína Filozofa v Nitre. Pod vedením Vlasty Hochelovej sa vo svojej bakalárskej práci venovala procesu elektronizácie denníka *SME*.

Po vyštudovaní pôsobila v spravodajskej televízii *TA3* (2009 – 2011/2012), následne v rokoch 2011 – 2018 pracovala ako reportérka v rámci Odboru spravodajstva, publicistiky Rozhlasu a televízie Slovenska. Zameriavala sa na slovenskú domácu politiku a témy týkajúce sa Rómov na Slovensku. V roku 2017 bola nominovaná na ocenenie Roma Spirit v kategórii Médiá za *„vysoko profesionálny žurnalistický prístup, podávanie reálneho obrazu na základe overených faktov pri spracúvaní reportáží s rómskou problematikou, špeciálne za reportáže v Žiline a Moldave nad Bodvou"*.

Koncom mája 2018 spolu s jedenástimi ďalšími kolegami odišla z RTVS v reakcii na zintenzívňujúci sa spor medzi zamestnancami, ktorí 10. apríla 2018 založili Spravodajské odbory RTVS a novým vedením na čele s generálnym riaditeľom RTVS Jaroslavom Rezníkom. Podľa Hanzelovej jadro sporu spočívalo v zásahoch nového vedenia do fungovania a obsahu spravodajstva a publicistiky (napr. odvysielaním zaujatej, nekritickej reportáže o Matici slovenskej ako „kompenzácie" za predchádzajúcu kritickú reportáž o jej finančnom hospodárení, zastavením vysielania publicistickej relácie *Reportéri*, zrušením Hanzelovej pracovnej cesty do Prahy na české prezidentské voľby a i.).

V októbri 2018 začala pôsobiť ako videoreportérka v redakcii denníka *SME*, kde sa venuje *„najmä politike a témam chudoby"*. Od apríla 2019 tam vedie politicko-spoločenskú diskusnú reláciu *Rozhovory ZKH*.

Osobný život
------------

Zuzana Hanzelová sa 2. júla 2017 vydala za novinára Michala Kovačiča, ktorý pôsobí ako reportér a moderátor relácie *Na telo* v *TV Markíza*. Svadobnú cestu strávili dobrovoľníckou prácou s deťmi v Nikarague.

Referencie
----------

1. 1 2 3  HANZELOVÁ, Zuzana Kovačič; RYBÁR, Tomáš. Truban z PS: Budem sa snažiť viesť stranu do vlády, aj ako premiér. *sme.sk* (Bratislava: Petit Press), 2019-04-02. Dostupné online [cit. 2020-08-02]. ISSN 1335-4418.
2. 1 2 3  „Zuzana Kovačič Hanzelová", *SME* (Bratislava: Petit Press), c2019, dost. 2019-02-26
3. 1 2  Mikušovič, Dušan (2018), „Zuzana Kovačič Hanzelová: Dúfala som, že vydržím dlhšie", *Denník N* (Bratislava: N Press), 2018-06-01, dost. 2019-02-25
4. ↑  Hanzelová, Zuzana (2010), *Elektronizácia denníka SME*, Bakalárska práca, Nitra: Univerzita Konštantína Filozofa v Nitre, Filozofická fakulta, Katedra žurnalistiky, anotácia , školiteľ Vlasta Hochelová, dost. 2019-02-25
5. ↑  Sudor, Karol (2018), „Majú štyri, šesť a deväť rokov, pre školu nachodili pešo 16 kilometrov denne", *Denník N* (Bratislava: N Press), 2018-01-17, dost. 2019-02-25
6. 1 2  Hanzelová, Zuzana Kovačič ([2019]), *Zuzana Kovacic Hanzelova*, dost. 2019-02-25 , Profil na sociálnej sieti Facebook
7. ↑  Ravingerová, Alexandra ([s. a.]), *Zuzana Kovačič Hanzelová: Demokracia sa dá budovať, len ak sa zaujímame*, [s. l.]: Meet the Heroes, dost. 2019-02-25
8. ↑  „9. ročník Roma Spirit 2017 už pozná finálové nominácie!", *Roma Spirit* (Bratislava: Asociácia pre kultúru, vzdelávanie a komunikáciu), 2017, 2017-10-15, dost. 2019-02-25
9. ↑  „Spravodajské odbory RTVS", *Odborové organizácie a zamestnávateľské organizácie*, Bratislava: Ministerstvo vnútra Slovenskej republiky, sekcia verejnej správy, [s. a.]
10. ↑  „Predstavíme vám moderátora Michala Kovačiča, ako ho nepoznáte", *TV Noviny.sk* (Bratislava: TV Markíza), 2018, 2018-09-15, dost. 2019-02-26
11. ↑  Sudor, Karol (2018), „Majú štyri, šesť a deväť rokov, pre školu nachodili pešo 16 kilometrov denne", *Denník N* (Bratislava: N Press), 2018-01-17, dost. 2019-02-26

Externé odkazy
--------------

* Zuzana Kovačič Hanzelová – profil a príspevky na webe denníka *SME*